KOMISIJOS SPRENDIMAS
2008 m. rugpjūčio 13 d.
iš dalies keičiantis Sprendimą 2005/928/EB dėl 169,4-169,8125 MHz dažnių juostos naudojimo suderinimo Bendrijoje
(pranešta dokumentu Nr. C(2008) 4311)
(Tekstas svarbus EEE)
(2008/673/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 3 dalį,
kadangi:
(1)
Komisijos sprendimu 2005/928/EB (2) suderinamas 169,4-169,8125 MHz dažnių juostos naudojimas Bendrijoje.
(2)
Sprendimo 2005/928/EB priede pateikiamame dažnių plane apibūdintas kanalo rastras, kurio būtina laikytis naudojant įvairią tame sprendime nustatytomis sąlygomis veikiančią įrangą. Tokiu kanalo rastru siekiama, kad įranga, kurią leista naudoti šiose juostose, būtų suderinama ir galėtų lengviau veikti greta.
(3)
Dažnių plane nustatytas 12,5 kHz kanalo rastras 169,4000-169,4750 MHz juostai ir 50 kHz kanalo rastras 169,4875-169,5875 MHz juostai.
(4)
Po Sprendimo 2005/928/EB priėmimo atlikus tolesnius tame sprendime apibrėžtų techninių parametrų tyrimus paaiškėjo, kad technologijų plėtros požiūriu 169,4000-169,4750 MHz ir 169,4875-169,5875 MHz juostoms nustatytas kanalo rastras yra pernelyg griežtas. Leidus naudoti kelis kanalo rastro variantus, vartotojai galėtų lankstesnėmis sąlygomis rinktis tinkamiausią iki 50 kHz juostos plotį pagal konkrečios įrangos kokybės reikalavimus.
(5)
Europos pašto ir telekomunikacijų administracijų konferencija (CEPT) patvirtino, kad gali ir turėtų būti leidžiama nustatyti daugiau kanalo rastro variantų šioms juostoms.
(6)
Todėl Sprendimą 2005/928/EB reikėtų atitinkamai iš dalies pakeisti. Šį sprendimą iš dalies pakeitus, 169,4000-169,4750 MHz ir 169,4875-169,5875 MHz juostose bus galima naudoti iki 50 kHz kanalus.
(7)
Šiame sprendime numatytos priemonės atitinka Radijo spektro komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2005/928/EB iš dalies keičiamas taip:
1.
Priede pateikiamo dažnių plano 4 eilutėje kanalo rastro (kHz) skaičius „12,5“, nustatytas 1a, 1b, 2a, 2b, 3a ir 3b kanalams, keičiamas „iki 50 kHz“.
2.
Priede pateikiamo dažnių plano 4 eilutėje kanalo rastro (kHz) skaičius „50“, nustatytas 4b+5+6a ir 6b+7+8a kanalams, keičiamas „iki 50 kHz“.
2 straipsnis
1 straipsnis taikomas nuo 2008 m. spalio 31 d.
3 straipsnis
Šis sprendimas skirtas valstybėms narėms.
Priimta Briuselyje, 2008 m. rugpjūčio 13 d.